Vermeende aanhitser se saak na KZN oorgeplaasMatthews Stanley Ntjontjo (Foto verskaf deur die NVG) Die Ventersdorp-landdroshof het die saak teen Matthews Stanley Ntjontjo (51), na bewering ŉ aanhitser in die onluste in Julie 2021, na die streekafdeling in KwaZulu-Natal oorgeplaas. Henry Mamothame, woordvoerder van die Nasionale Vervolgingsgesag, sê Ntjontjo moet op 17 Augustus weer in die hof verskyn waar sy aansoek om borgtog onder andere aangehoor sal word. “Hy het aangedui dat hy die dienste van ŉ privaat prokureur sal bekom om hom te verteenwoordig wanneer die saak in die Durban-streekhof voorkom.” Ntjontjo se inhegtenisneming spruit uit intensiewe ondersoeke deur die direktoraat vir prioriteitsmisdaadondersoeke (die Valke) en ander wetstoepassers. Hy staan tereg op aanklag van sameswering om openbare geweld te pleeg, die publiek aan te hits om geweld te pleeg en aanhitsing om brandstigting te pleeg. “Die klagtes word verbind met sy beweerde deelname aan ŉ WhatsApp-groep waar hy met ander saamgesweer het en boodskappe geplaas het wat onstabiliteit in die land sou veroorsaak. Die groep het beplan om tussen 8 en 17 Julie 2021 winkels en ondernemings te plunder, en eiendom op ŉ gewelddadige wyse te verwoes.” Dié aanhitsing is georkestreer tydens die inhegtenisneming van oudpres. Jacob Zuma en het tot plundery en vandalisme gelei. Grootskaalse verwoesting, reuse- finansiële verliese en werksverliese is aangemeld. Tjontjo bly in polisie-aanhouding tot sy volgende verskyning in die hof. Sy saak sal dan by ander beskuldigdes se saak gevoeg word.